
LLYTHYR CYD-DDEALLTWRIAETH AR GYDWEITHREDU ECONOMAIDD
RHWNG
LYWODRAETH CYMRU
A
LLYWODRAETH LYWYDDIAETHOL OSAKA, JAPAN


Mae Llywodraeth Cymru a Llywodraeth Lywyddiaethol Osaka, Japan (y cyfeirir atynt wedyn fel "Y cyfranogwyr") yn mynegi eu dymuniad diffuant i atgyfnerthu'r berthynas hirsefydlog a gafodd ei hadfywio drwy EXPO 2025 Osaka, Kansai. Mae'r cyfranogwyr yn dymuno datblygu platfform i gefnogi datblygu economïau Cymru a Llywodraeth Lywyddiaethol Osaka ymhellach, drwy hyrwyddo partneriaeth economaidd a chryfhau cyd-ddealltwriaeth a chysylltiadau cyfeillgar, yn unol â'r deddfau a'r rheoliadau sy'n bodoli yn y gwahanol ranbarthau, wedi'u seilio fel a ganlyn ar egwyddor cydraddoldeb a budd i'r ddau barti. 

Mae ymdrechion Osaka, drwy Expo, "Cynllunio cymdeithas y dyfodol ar gyfer ein bywydau" a defnydd Cymru o Ddeddf Llesiant Cenedlaethau'r Dyfodol i ddeddfu ar gyfer y Nodau Datblygu Cynaliadwy hefyd yn gefndir i'r Llythyr Cyd-ddealltwriaeth hwn. Bydd cyfranogwyr yn gweithio tuag at ddatblygu cymdeithas y dyfodol a datblygu eu heconomïau drwy’r cydweithio a nodir isod. 

Bydd y cyfranogwyr yn cydweithio ym meysydd Gwyddorau Bywyd, Ynni Glân (gan gynnwys effeithlonrwydd ynni), busnesau newydd, a meysydd eraill i atgyfnerthu eu partneriaethau ac i ddod o hyd i ffyrdd newydd o ddod â'u cwmnïau a'u sefydliadau ynghyd mewn perthynas â chydweithredu ar ymchwil, cysylltiadau busnes i fusnes a chysylltiadau pobl â phobl.

Bydd y cyfranogwyr yn hyrwyddo creu platfform newydd ar gyfer ymgysylltu busnes drwy rannu gwybodaeth a'i gilydd am bolisïau economaidd a thueddiadau diwydiannol y ddau ranbarth.

Mae'r cydweithredu arfaethedig yn cynnwys:

1. Hyrwyddo cyfnewid economaidd rhwng y ddau ranbarth yn y meysydd dynodedig. Gall hyn gynnwys darparu gwybodaeth bod cyfleusterau sy'n derbyn dirprwyaeth economaidd yn cynnwys asiantaethau'r llywodraeth, sefydliadau economaidd, academia neu fentrau fel y bydd pwrpas y ddirprwyaeth yn cael ei gyflawni'n effeithiol.
2. Darparu gwybodaeth a fydd yn hwyluso gweithgareddau, megis dirprwyaethau, ffeiriau masnach, cyfarfodydd busnes ac arolygon buddsoddi, ar gyfer busnesau yn y ddau ranbarth.

3. Darparu cymorth posibl, megis gwasanaethau ymgynghori ac atgyfeiriadau at asiantaethau priodol, pan fydd busnesau'n y ddau ranbarth yn buddsoddi yn y rhanbarth arall.

Mae'r Llythyr Cyd-ddealltwriaeth hwn yn fynegiant yn unig o awydd y cyfranogwyr i sefydlu partneriaeth fuddiol i'r ddau barti, ac nid yw'n creu unrhyw hawliau neu ymrwymiadau sy'n rhwymol yn gyfreithiol. 

Bydd pob cyfranogwr yn talu ei gostau ei hun wrth gyflawni'r diben a nodir yma.

Bydd y Llythyr Cyd-ddealltwriaeth hwn yn dod i rym o ddyddiad ei lofnodi. Bydd yn parhau i fod yn effeithiol am flwyddyn o'r dyddiad hwnnw. Gellir ei estyn am ddwy flynedd arall, os yw'r cyfranogwyr yn rhoi caniatâd ysgrifenedig.

Bydd y Cyfranogwyr yn mynd ati i ddatblygu prosiectau cyfnewid penodol drwy ddeialog barhaus ac adolygu rheolaidd, a byddant yn cwrdd bob chwarter (ar-lein neu wyneb yn wyneb) i nodi a gweithredu cyfleoedd strategol a gweithgareddau cydweithredol sydd â'r nod o atgyfnerthu datblygu busnes a galluoedd arloesi yn y maes a amlinellir yma.

Gall y naill gyfranogwyr neu'r llall derfynu'r Llythyr Cyd-ddealltwriaeth hwn ar unrhyw adeg drwy roi rhybudd ysgrifenedig o dri mis i'r cyfranogwr arall.

Gall y cyfranogwyr addasu'r Llythyr Cyd-ddealltwriaeth hwn ar unrhyw adeg drwy gytundeb ar y cyd.

Llofnodwyd gan y ddau barti, yn Japaneg, Cymraeg a Saesneg ar 7 Hydref 2026. Bydd pob Cyfranogwr yn cadw un copi gwreiddiol, ac mae’r holl destunau yr un mor ddilys â’i gilydd. 

